ডেস্ক রিপোর্টগোপালগঞ্জে সড়ক দুর্ঘটনায় জগন্নাথ বিশ্ববিদ্যালয়ের ছাত্রীসহ বিভিন্ন স্থানে অন্তত ১৮টি অপমৃত্যুর ঘটনা ঘটেছে। এসবের মধ্যে সড়ক দুর্ঘটনায়ই নিহত হয় অন্তত ৯ জন। আহত হয় আরও ৩০ জন। এছাড়া বাকি মৃত্যুর ঘটনাগুলো ঘটে সংঘর্ষ, বিদ্যুত্স্পৃষ্ট হয়ে ও আত্মহত্যার কারণে। বিস্তারিত  প্রতিনিধিদের পাঠানো খবর :কুষ্টিয়া : কুষ্টিয়ায় পূর্বশত্রুতার জের ধরে প্রতিপক্ষের ধারালো অস্ত্রের আঘাতে রাহাত আলী সর্দার নামে এক ব্যক্তি নিহত ও আহত হয়েছে কমপক্ষে ১০ জন। বুধবার রাতে কুষ্টিয়া শহরতলী কুমারগাড়া জিকে ক্যানেল পাড়ে এ হত্যাকাণ্ডটি ঘটেছে। পুলিশ ও আত্মীয়স্বজনরা জানায়, এলাকার আধিপত্য বিস্তার নিয়ে টাকিমারায় শাহিন গ্রুপ ও এনাম গ্রুপের মধ্যে বিরোধ চলে আসছিল । বুধবার রাতে এনাম গ্রুপের সমর্থক রাহাত আলী সর্দার শহরের কাজ শেষে বাড়ি ফিরছিল। পথের মধ্যে কুমারগাড়া জিকে ক্যানেল পাড়ে পৌঁছলে প্রতিপক্ষ  গ্রুপের লোকজন তার গতিরোধ করে এবং ধারালো অস্ত্র দিয়ে কুপিয়ে হত্যা করে লাশ ফেলে রেখে যায়। এ ঘটনায় উভয় গ্রুপের সংঘর্ষে রক্তাক্ত জখম হয়েছে কমপক্ষে ১০ জন। আহতদের কুষ্টিয়া জেনারেল হাসপাতালে ভর্তি করা হয়েছে। পাবনা : পাবনা সদর উপজেলার দড়িকামালপুর গ্রামের একটি গাছ থেকে বুধবার এজেম উদ্দিন (৬৫) নামে এক বৃদ্ধের ঝুলন্ত লাশ উদ্ধার করেছে পুলিশ। পুলিশ সূত্রে জানা যায়, খবর পেয়ে নিহত এজেম উদ্দিনের বাড়ির সামনের কাঁঠাল গাছে গলায় ফাঁস লাগানো অবস্থায় তার ঝুলন্ত লাশ উদ্ধার করে। তবে তার মৃত্যুর কারণ জানা যায়নি। লাশ  ময়নাতদন্তের জন্য পাবনা মেডিকেল কলেজ হাসপাতাল মর্গে পাঠানো হয়েছে।পুঠিয়া (রাজশাহী) : ক্যাডেট কলেজে ভর্তির সুযোগ না পাওয়ায় অভিমানে গলায় ফাঁস দিয়ে আত্মহত্যা করেছে পুঠিয়ায় মেধাবী ছাত্র শাকিল মাহমুদ (১৩)। পরিবার সূত্রে জানা যায়, পুঠিয়ার হাটশিবপুর গ্রামের সেনাবাহিনীর সার্জেন্ট নাসির উদ্দিনের ছেলে শাকিব মাহমুদ রাজশাহী ক্যাডেট কলেজে ভর্তির লিখিত ও মৌখিক পরীক্ষায় উত্তীর্ণ হয়। কিন্তু রহস্যজনক কারণে মেডিকেল টেস্টে উত্তীর্ণ না হওয়ায় অভিমানে বুধবার সকাল ১০টায় ঢাকা ক্যান্টনমেন্টের আবাসিক কোয়ার্টারে গলায় ফাঁস  দিয়ে সে আত্মহত্যা করে। আটোয়ারী (পঞ্চগড়) : আটোয়ারী সর্দারপাড়া গ্রামের টিমলের ছেলে, দিনেষের বাড়িতে এক অগ্নিকাণ্ডে ৮ বছরের স্বপন অগ্নিদগ্ধ হয়ে মারা গেছে। এছাড়া অগ্নিকাণ্ড দিনেষসহ আশপাশের ৩টি বাড়ির ৯টি ঘর, ৫টি গরু, ৫টি ছাগল, ৩০ মণ ধান, চালসহ বাড়ির সব মালামাল পুড়ে ছাই হয়ে প্রায় ৩ লাখ টাকার ক্ষতি হয় বলে জানা যায়।রাঙ্গুনিয়া : রাঙ্গুনিয়া পৌরসভার সৈয়দ বাড়ি এলাকায় একটি ভবনের ছাদে উচ্চ ক্ষমতাসম্পন্ন বিদ্যুত্স্পৃষ্ট হয়ে রুমা আকতার (১৪) নামের এক গৃহপরিচারিকার মর্মান্তিক মৃত্যু হয়েছে। গতকাল সকাল  ৯টায় এই দুর্ঘটনাটি ঘটে। পুলিশ লাশ উদ্ধার করে মর্গে প্রেরণ করেছে। এ ব্যাপারে থানায় মামলা হয়েছে। তবে এলাকাবাসী এই মুত্যুকে রহস্যজনক বলে মন্তব্য করছেন।বগুড়া : বগুড়া শহরের নিশিন্দারা পশ্চিমপাড়া এলাকায় দুর্বৃত্তদের উপর্যুপরি ছুরিকাঘাতে খুন হয়েছে পরিবহন শ্রমিক মাহাবুবর রহমান মুরাদ। সে ওই এলাকার মৃত আবদুল জব্বার মিয়ার ছেলে। এ ব্যাপারে তার মা রমিছা বেওয়া বাদী হয়ে সদর থানায় অজ্ঞাতনামাদের আসামি করে মামলা করেছেন। তবে কাউকে গ্রেফতার বা হত্যাকাণ্ডের রহস্য পুলিশ উদঘাটন করতে পারেনি।বুধবার রাত সাড়ে ১২টায় মোবাইল  ফোনের মাধ্যমে তাকে বাড়ি থেকে ডেকে নিয়ে যায়। পরে পার্শ্ববর্তী শামছুল হুদার বাঁশ ঝাড়ে গতকাল তার লাশ পাওয়া যায়। তার শরীরের বিভিন্ন স্থানে ২০/৩০টি ধারালো অস্ত্রের আঘাতের চিহ্ন ছিল। পুলিশ ও বাদীর ধারণা, পরিকল্পিতভাবে তাকে হত্যা করা হয়েছে।এদিকে বিদ্যুতায়িত হয়ে ৫ বছরের শিশু দুখু মিয়া মারা গেছে। ঘটনাটি ঘটেছে গতকাল দুপুরে বগুড়া সদরের বুজরুকবাড়ীয়া পশ্চিমপাড়ায়। সে ওই এলাকার উজ্জ্বল হোসেনের ছেলে। খেলাধুলা করার সময় বিদ্যুতায়িত হয়ে সে মারা যায়।এছাড়া সড়ক দুর্ঘটনায় আহত লিয়াকত মিয়া বগুড়া শহীদ  জিয়াউর রহমান মেডিকেল কলেজ হাসপাতালে চিকিত্সাধীন অবস্থায় গতকাল সকাল সাড়ে ১০টায় মারা গেছে। একই দিন সকাল সাড়ে ৮টায় গাইবান্ধার গোবিন্দগঞ্জে বাসের ধাক্কায় সে আহত হয়। নিহত লিয়াকত দিনাজপুর শহরের দপ্তরীপাড়ার তোতা মিয়ার ছেলে।গোপালগঞ্জ : গেপালগঞ্জে সড়ক দুর্ঘটনায় জগন্নাথ বিশ্ববিদ্যালয়ের ছাত্রী মিশোরী আক্তার মিশু (২১) নিহত ও কমপক্ষে ২৫ জন আহত হয়েছে।বুধবার রাত ১০টার দিকে ঢাকা-খুলনা মহাসড়কের গোপালগঞ্জ সদর উপজেলা মেরী গোপীনাথপুর এলাকায় দুটি নৈশ কোচের সংঘর্ষে এ দুর্ঘটনা ঘটে। রাতেই খবর পেয়ে ফায়ার সার্ভিস,  পুলিশ ও স্থানীয়রা আহতদের উদ্ধার করে।নিহত মিশু জগন্নাথ বিশ্ববিদ্যালয়ের ইংরেজি অনার্স দ্বিতীয় বর্ষের ছাত্রী ও বাগেরহাট জেলার দীঘারকুল গ্রামের শফিউল আলমের মেয়ে। আহত ফারুক হোসেন, হাফেজ আল আমিন, আবদুল হাকিম, ইমন, জনি, ইনামসহ ১৫ জনকে গোপালগঞ্জ আড়াইশ বেড হাসপাতালে ভর্তি করা হয়েছে।হাতিবান্ধা (লালমনিরহাট) : লালমনিরহাটের হাতিবান্ধায় বুধবার রাতে এক সড়ক দুর্ঘটনায় ১ জন নিহত ও ১ জন আহত হয়েছে। হাতিবান্ধা উপজেলার মিলন বাজার এলাকায় মোটরসাইকেলের সঙ্গে ভ্যানের সংঘর্ষ হলে মোটরসাইকেল চালক লাজু (২১) মারা যায়। ভ্যানচালক  আয়নাল গুরুতর আহত হয়। তাকে আশঙ্কাজনক অবস্থায় রংপুর মেডিকেল কলেজ হাসপাতালে ভর্তি করা হয়েছে। নিহত লাজু পূর্ব সারডুবী গ্রামের হাসেম আলীর ছেলে বলে জানা গেছে।জিয়ানগর (পিরোজপুর) : জিয়ানগরে সড়ক দুর্ঘটনায় এক শিশুর মর্মান্তিক মৃত্যু হয়েছে। বুধবার রাতে উপজেলার বালিপাড়া-জিয়ানগর সড়কের সিপাইবাড়ী এলাকার একটি ব্যাটারিচালিত অটোরিকশা বালিপাড়া গ্রামের মো. সোহাগ শেখের ছেলে সজিবকে চাপা দিলে সে গুরুতর আহত হয়। পরে পিরোজপুর হাসপাতালে নেয়ার পথে সজিব মারা যায় ।গোবিন্দগঞ্জ (গাইবান্ধা) : গাইবান্ধার গোবিন্দগঞ্জে  বগুড়া-রংপুর মহাসড়কে গতকাল দুটি মালবাহী ট্রাকের মুখোমুখি সংঘর্ষে দুজন নিহত ও ৩ জন গুরুতর আহত হয়। আহতদের বগুড়া শহীদ জিয়াউর রহমান মেডিকেল কলেজ হাসপাতালে ভর্তি করা হয়েছে। দুর্ঘটনার পর মহাসড়কের উভয় পাশে যানবাহন চলাচল বন্ধ হয়ে যায়। হাইওয়ে পুলিশ প্রায় তিন ঘণ্টা পর মহাসড়ক থেকে দুর্ঘটনাকবলিত একটি ট্রাক সরিয়ে নিলে যানবাহন চলাচল স্বাভাবিক হয়। প্রত্যক্ষদর্শী ও হাইওয়ে পুলিশ জানায়, ভোর সাড়ে ৬টার দিকে দিয়াশলাই বোঝাই একটি ট্রাক পাথর বোঝাই অপর একটি ট্রাকের মুখোমুখি সংঘর্ষ হয়। এতে দুটি ট্রাকেরই সামনের অংশ  দুমড়ে-মুচড়ে গেলে ঘটনাস্থলেই দিয়াশলাই ভর্তি ট্রাকের চালক আনোয়ার হোসেন (৩২) নিহত হন। আহতরা হলেন লিয়াকত হোসেন, আলমগীর হোসেন, সুমন ও জাহিদুল ইসলাম। আহতদের সবার বাড়ি দিনাজপুর জেলার কোতোয়ালি থানা এলাকায়। আহতদের প্রথমে গোবিন্দগঞ্জ হাসপাতালে ও পরে বগুড়া শহীদ জিয়াউর রহমান মেডিকেল কলেজ হাসপাতালে ভর্তি করা হয়। সেখানে লিয়াকত হোসেন (৩৫) মারা যান।ঝিনাইদহ : ঝিনাইদহের কালীগঞ্জ শহরে গতকাল দুপুরে মোটরসাইকেল ও রিকশাভ্যানের সংঘর্ষে বিদ্যুত্ অফিসের লাইনম্যান ওমর ফারুক (৪৫) ঘটনাস্থলেই নিহত হয়েছেন। নিহত ফারুক কালীগঞ্জ  উপজেলার ঢাকালেপাড়ার নুরুল হুদার ছেলে।মিরপুর (কুষ্টিয়া) : কুষ্টিয়া-ভেড়ামারা মহাসড়কের মিরপুর উপজেলার সাহেবনগর ৭ মাইল এলাকায় গতকাল দুপুরে সড়ক দুর্ঘটনায় স্কুলছাত্রী মৌ (৭) নিহত হয়েছে। এ ঘটনাকে কেন্দ্র করে এলাকাবাসী কুষ্টিয়া-ভেড়ামারা মহাসড়ক ১ ঘণ্টা অবরোধ করে রাখে।নাটোর : নাটোরের বড়াইগ্রামে ট্যাক্সির ধাক্কায় নুর মোহাম্মদ (৬০) নামের এক বৃদ্ধের মৃত্যু হয়েছে। গতকাল ভোরে বনপাড়া-হাটিকুমরুল মহাসড়কের লাথুরিয়া সিটিসেল টাওয়ারের সামনে এ দুর্ঘটনাটি ঘটে। বনপাড়া পুলিশ তদন্ত কেন্দ্রের এএসআই পরিমল কুমার জানান,  নিহত নুর মোহাম্মদ বাইসাইকেল নিয়ে বরফ আনতে বনপাড়ায় যাচ্ছিলেন। এ সময় পেছন থেকে একটি ট্যাক্সি ধাক্কা দিলে তিনি ঘটনাস্থলেই মারা যান।বড়াইগ্রাম (নাটোর) : নাটোরের বড়াইগ্রাম উপজেলার মহিষভাঙ্গায় সিএনজি পিকআপ গাড়ির ধাক্কায় নূর মোহাম্মদ ওরফে নূরা (৭০) নামে এক বরফ বিক্রেতার মৃত্যু হয়েছে। গতকাল ভোরে এ ঘটনা ঘটে।নবাবগঞ্জ (দিনাজপুর) : দিনাজপুরের নবাবগঞ্জ উপজেলায় সড়ক দুর্ঘটনায় অজ্ঞাতনামা (৫০) ব্যক্তি নিহত হয়েছে। পুলিশ লাশ উদ্ধার করে ময়নাতদন্তের জন্য মর্গে প্রেরণ করেছে। এ ব্যাপারে পুলিশ বাদী হয়ে নবাবগঞ্জ  থানায় একটি মামলা করেছে।সোনারগাঁও (নারায়ণগঞ্জ) : মুন্সীগঞ্জের মোক্তারপুর এলাকায় লঞ্চ থেকে মেগনা নদীতে পড়ে যাওয়া এক কিশোরের লাশ ৬ দিন পর উদ্ধার করা হয়েছে। বুধবার রাতে উপজেলার শম্ভুপুরা ইউনিয়নের চরকিশোরগঞ্জ এলাকার মেঘনা নদী থেকে সোনারগাঁও থানা পুলিশ ওই কিশোরের গলিত লাশ উদ্ধার করে।